22. schôdza NR SR - 1.deň - A. popoludni
Dátum: 2024-10-22
Poslanec: Viskupič, Marián (SaS)
Druh vystúpenia: Vystúpenie v rozprave

128. Ďakujem pekne za slovo, pán predsedajúci. Vážený pán minister, kolegyne, kolegovia, no možno to bude divné, ale aj ja budem trochu chváliť pána ministra. No, ja sa budem venovať zasa tej časti vlastne, čo sa týka teda vozidiel a tých registračných tabuliek. Kolega sa teda venoval tej druhej časti. No, v prvom rade ja som sa venoval v minulom volebnom období práve tej zmene značiek vlastne z toho starého dizajnu a toho viazania na okres a na okresný inšpektorát, na takú tú celoslovenskú pôsobnosť značky a aj to, že dnes už neidentifikujeme okres. Takže myslím, že vtedy sme si akože teda dosť oddiskutovali to, že teda sa stráca tá okresná príslušnosť. Dnes môžem povedať, že som veľmi rád, že sa ukázalo, že to, samozrejme, dáva zmyslel, majú to rovnako aj iné krajiny a vlastne zaradili sme sa tuto medzi štandardné európske krajiny, kde tá značka jednoducho eviduje vozidlo a nedáva príslušnosť k okresu. Takže ja chcem tuto poďakovať a pochváliť pána ministra, že pokračuje vlastne v ďalších veciach takisto a začnem teda tými dočasnými značkami, tými či už M-kami pre nové vozidlá alebo C-čkami pre teda dovozy. Áno, tam bol ten problém, že boli iba plechové a tie sa museli vracať a, samozrejme, častokrát si človek z Humenného kúpil auto na Slovensku, použil teda túto dočasnú značku, potom si vybavil svoju značku a riešilo sa, ako to vlastne poslať. Takže tuná už v predchádzajúcom období sme to chceli robiť, nestihli sme, hovorím, za to chválim, že sa do toho pustil pán minister priamo teda z vládnej úrovne, je to jednoznačne veľmi dobrý nápad tieto jednorazové tabuľky, ušetrí to prácu aj tomu predajcovi vozidiel, koniec koncov aj tomu zákazníkovi, že presne takto by sme mali prijímať zákony, takto by sme mali robiť veci, aby sa jednoducho zjednodušovali. Dokonca pochválim aj ten poplatok, ktorý je za túto jednorazovú dočasnú značku, tých päť euro. To je myslím za pár, či za kus? (Reakcia predkladateľa.) Okej, dobre, keď aj je to za pár, teda desať euro, stále si myslím, že je to akože okej a pomôže to určite. Takže toto som veľmi rád, že sa podarilo, teda verím, že podarí. Takisto čo sa týka tých elektromobilov. Myslím si, že už teda keď máme to špeciálne označenie EV alebo EL, áno, nech sa to týka len elektromobilov, čiže túto úpravu takisto sa dá v podstate len pochváliť. Zároveň to vlastne ušetrí tie znaky, aby teda neboli tak skoro akoby vyčerpané. Takisto sa dá len a len pochváliť to, ak sa trošku spresňujú tie údaje o tom, že čo môže byť na tej značke napísané, presne takto, že to nemôže byť nadávka po slovensky, to sme tam mali, ale však kreativite sa medze nekladú, takže sa využívali presne angličtina, možno maďarčina, kadečo. Čiže určite je dobré, ak sa to trošku spresní. Zároveň aj tu chcem ukázať vlastne že, lebo aj toto zväčšenie možností tých individuálnych značiek, to bolo presne to, čo ja som v tom minulom volebnom období priniesol a takto by malo byť veci. Toto je normálne že konsolidačné opatrenie, pretože tým, že sa zväčšilo to množstvo čísiel, tak, samozrejme, alebo písmen, tým pádom je tam viac možností. Vyslovene to firmy začali využívať pre svoje firemné vozidlá, hej, názov firmy a číslo, alebo teda aj ľudia a jednoducho za toto sa platí viac. Dnes už teda veľmi veľa, ale dobre, je to možnosť pre človeka. Ak človek takúto možnosť chce využiť, štát túto možnosť ponúka, jednoducho človek za ňu zaplatí a človek je spokojný, že má individuálnu značku a štát vlastne má nejaké príjmy, ktoré nenútil občanov, aby ich platili, ale dal občanom možnosť. Čiže toto vlastne je jedna z možností, ako ja hovorím, že by mohla napríklad aj tá konsolidácia vyzerať. Takže som rád, že tá možnosť teda tu je už od minula, teraz sa trošku teda spresňuje, aby tam fakt neboli, áno, asi nie je dobré, aby to začínalo aj tým SS a takéto veci, čiže úplne v poriadku. A stále to prináša tú možnosť, že si ľudia teda takéto značky kupujú, je to pre nich zaujímavé a jednoducho štát má z toho príjmy. Čiže takto nejak by to malo byť. A popritom, samozrejme, tá základná značka, ktorá ide teda podľa toho poradia AAA, takto je teda lacnejšia, tiež už to bolo zdražené, čo teda akože rád nie som, ale okej. Sú dve možnosti. Takže toto takisto chcem pochváliť. Čo tam bolo ešte ďalšie? Aha, tuto teda čítam dôvodovú správu a tam sa teda píše, že tých jednorazových, tých akrylátových, papierových, akokoľvek to už nazveme, značiek sa má teda vyrobiť ročne asi 100-tisíc pre tie E-čká, teda to znamená pre nové vozidlá. A pre tie C-čká asi 60- až 80-tisíc, tu sa možno chcem pána ministra opýtať, pevne verím ale, že to sa nebude vyrábať akoby naraz a určite nie takéto množstvá, lebo tá realita je tá, zasa mi ide o nejakú efektívnosť, hej? Tá realita je tá, že zďaleka nie každé nové vozidlo odchádza od dílera vlastne s tou dočasnou značkou. Veľa-veľa dílerov, ja by som povedal, že takmer všetci, zabezpečujú, a dnes už to vedia po celom Slovensku, keďže tá značka je celoslovenská, to že prihlásia to vozidlo a jednoducho dajú už priamo tú celú značku, čiže reálna potreba týchto značiek bude určite nižšia ako 100-tisíc, čo je teda približný počet nových predaných vozidiel ročne, takže tuná len nech sa toho teda nevyrobí že stotisíce, pretože až tak ich veľa nebude treba. To isté v podstate platí aj pre tie C-čkové, pre tie dovezené, individuálne dovezené vozidlá, tak takisto tam sa častokrát poskytuje služba až po novú značku, čiže tam vlastne odpadá tá potreba dočasnej značky, tak to len vlastne, ako keď to tu čítam. Skutočne toto fakt, toto je zjednodušenie podnikateľského prostredia, drobnosť, jasná vec, samozrejme, toto zo Slovenska neurobí zrazu konkurencieschopnú krajinu, ale tak jak to funguje, že sto drobností zdolá aj vola, tak ono to je takto aj opačne. Každá takáto drobnosť, ktorá pomôže, ktorá odstráni nejakú byrokraciu, ktorá odstráni povinnosť toho predajcu alebo dovozcu zabezpečovať takú značku a potom riešiť, kedy mu ju vráti a čo ja viem čo, takže že pomôže. Normálne to chcem, akože keď kritizujem, čo sa robí zle, či už konsolidačný balíček alebo čokoľvek, tu jasne chcem povedať, že chválim, keď sa robí dobre a bodaj by takýchto drobností bolo čo najviac, pretože každá tá drobnosť trošku pomôže, keď ich bude dostatočne veľa, tak to pomôže dosť. No, takisto že sa tam, teraz ani úplne si nepamätám presne, ale teda pridávajú sa ďalšie možnosti elektronického prihlásenia vozidiel, takisto fajn, aj pri tých dovozoch, takže to sú takisto, myslím, že jednoznačne áno, pri vykonávaní vývozov do cudziny, čiže toto sú takisto dobré veci, ktoré určite zasa pomôžu, keďže to bude vedieť byť elektronicky. No a takisto aj zasa bola možnosť takých tých podsvietených tabuliek, ktoré proste akoby vydávali svetlo, keď proste to auto svietilo. Akože perfektné, zaujímavé, ale zasa bolo to málo využívané, štát musel držať aj zásoby niečoho, bolo to drahšie na výrobu a zasa si povedzme, že okej, keď sme štát, ktorý má dlhy, nemáme peniaze na čokoľvek, normálne tu oceňujem, že sa táto možnosť jednoducho zrušila, pretože to štátu prinášalo viac skôr nákladov, viacej proste logistiky a čo ja viem čoho. Jednoducho nie sme Švajčiarsko, ktoré poskytuje akoby úplne všetko. Úplne chápem, jednoznačne, kľudne to volajme zefektívnenie služieb štátu, proste zjednodušujem si, aj toto je zjednodušenie, že štát nemusí zabezpečovať zasa až tak veľa typov, takže dokonca aj toto chcem pochváliť. No a takisto je tu že evidencia vozidiel, aby bola čo najviac aktuálna. To je jeden z veľkých problémov a to sme tu mali aj napríklad pri povinnom zmluvnom poistení, že veľa vozidiel sa javí ako nepoistených a teda že môžu spôsobiť škodu, ale veľa z nich neexistuje, takže toto síce nie je celé riešenie a možno by sa tam dalo ešte doplniť ďalšie veci, ale zasa aj to, že teda vozidlo sa akoby po pätnástich rokoch od úmrtia majiteľa automaticky vyradí z evidencie, je niečo, čo tú evidenciu bude čistiť. Čiže aj tuto chcem zasa pochváliť tieto kroky, pretože nevyriešia celý problém, určite dá sa viac a možno by bolo stálo za to teda do ďalšieho čítania sa s tým ešte pohrať, ale áno, je krok správnym smerom, ktorý vyčistí alebo teda urobí tú databázu, evidenciu vozidiel čistejšou. Toľko asi. Nechválil som až moc, pán minister? (Reakcia navrhovateľa: „Ďakujem." ) Ďakujem pekne za pozornosť.